Liiklusõnnetuste põhjuste väljaselgitamise ekspertkomisjon

Transpordiamet 13.11.2025

Valge 4

Tallinn 11413

Väljavõtted liiklusõnnetuste kokkuvõtetest

Edastan teadmiseks ja liikluskeskkonna parandamiseks tehtud ettepanekute realiseerimise otsustamiseks väljavõtted liiklusõnnetuste põhjuste väljaselgitamise ekspertkomisjoni poolt koostatud liiklusõnnetuste kokkuvõtetest.

|  |  |
| --- | --- |
| **Liiklusõnnetuse number** | **25-06** |
| Liiklusõnnetuse aeg | 25.03.2025 kell 15:30 teisipäev |
| Liiklusõnnetuse koht | T1 Tallinn-Narva 173,4 km Voka küla, Toila vald, Ida-Viru maakond |
| Liiklusõnnetuse koha koordinaadid | X: 6588008.50   Y: 702457.21 |
| Liiklusõnnetuses osalenud sõidukeid | 3 |
| Liiklusõnnetuses osalenud isikuid | 16 |
| Liiklusõnnetuses vigastatuid | 10 |
| Liiklusõnnetuses hukkunuid | 1 |

**1. Liiklusõnnetuse toimumise koha kirjeldus**

1.1.  Liiklusõnnetus juhtus Ida-Viru maakonnas, Toila vallas, Voka külas, riigitee T1 Tallinn-Narva kilomeetril 173,4 , hajaasustusega asulavälisel metsavahelisel teelõigul. Õnnetuskoht asub tee kilometraaži suunas vaadatuna kõveriku lõpus.

1.2. Tee on liiklusõnnetuse sündmuskohal kahesuunaline, kummaski suunas üks sõidurada. Teekatte laius on 9,0 m, sõiduradade laius on 3,5 meetrit, kindlustatud tugipeenra laius on 1,0 m, kindlustamata osa laius on 1,0 meetrit. Teekatte seisukord on hea (2023. aastal  tehtud kattetaastus), esinevad kerged roopad (kuni 5 mm). Kattemärgistus on heas korras ning hästi märgatav. Lubatud suurim sõidukiirus 90 km/h Narva suunas ja 70 km/h Tallinna suunas. Keskmine ööpäevane liiklussagedus 7455 sõidukit ööpäevas, õnnetuse toimumise ajal hinnanguliselt 150-200 sõidukit tunnis. Teelõik ei ole valgustatud ja kehtivate normide järgi valgustamist ei nõua.

1.3. Liiklusõnnetus juhtus valgel ajal, kell 15:30. Õhutemperatuur oli Jõhvi teeilmajaama andmetel  6,1 kraadi C ja teepinna temperatuur 7,3 kraadi C. Ilmastikutingimustest sõltuv nähtavus oli hea. Teekate oli märg ning sõiduki rehvi ja teepinna sidestustegur oli hea.

1.4. Viimase viie aasta jooksul on juhtunud mitu liiklusõnnetust km-l 173,08, tagant otsasõit ja kokkupõrge ristuval teel liikujaga.

**2. Liiklusõnnetuse lühikirjeldus**

2.1. Liiklusõnnetuses osalesid:

* kaitseväe sõiduk Mercedes-Benz Greenline G280, mida juhtis 21-aastane mees;
* sõiduauto Lexus RX450H, mida juhtis 47-aastane naine.
* liinibuss Scania Irizar, mida juhtis 66-aastane mees.

2.2. Tallinn-Narva maantee 174 kilomeetril kaldus Narva suunas liikunud kaitseväe mootorsõiduk MERCEDES-BENZ GREENLINE G280 teadmata põhjustel vastassuunavööndisse ja riivas Tallinna suunas liikunud sõiduautot Lexus RX450H ning põrkas seejärel kokku samuti Tallinna suunas liikunud liinibussiga Scania Irizar. Kokkupõrge tagajärjel paiskus kaitseväe sõiduk MB Greenline  paremale tee servale, külje peale. Liiklusõnnetuse tagajärjel hukkus sündmuskohal kaitseväe sõiduki juht, bussis said vigastada bussi juht ja 9 sõitjat. Sõiduauto Lexuse juht ja sõitja õnnetuses vigastada ei saanud.

**3. Liikluskeskkonda puudutavad riskitegurid ja muud asjaolud**

3.1. Sündmuskoht asub MB  liikumise suunas vaadatuna vasakkurvi lõpus.

3.2. Tegemist on õnnetusterohke teelõiguga.

**4. Ettepanekud liikluskeskkonna parandamiseks konkreetse liiklusõnnetuse toimumise kohal**

4.1. Teha tee telgjoone kohale põristid.

|  |  |
| --- | --- |
| **Liiklusõnnetuse number** | **25-23** |
| Liiklusõnnetuse aeg | 17.07.2025 kell 7:30 teatati, neljapäev |
| Liiklusõnnetuse koht | T 5870101 Väänistu-Sipelga tee  3,58 km  Sipelga küla, Peipsiääre vald, Tartu maakond |
| Liiklusõnnetuse koha koordinaadid | X 6492383.27,  Y685568.39 |
| Liiklusõnnetuses osalenud sõidukeid | 1 |
| Liiklusõnnetuses osalenud isikuid | 2 |
| Liiklusõnnetuses vigastatuid | 0 |
| Liiklusõnnetuses hukkunuid | 2 |

**1. Liiklusõnnetuse toimumise koha kirjeldus**

1.1. Liiklusõnnetuse koht asub Väänistu-Sipelga metsatee 3,58 km-l, mis asub Sipelga külas, Peipsiääre vallas, Tartumaal.

1.2. Tegemist on metsavahelise teega, mille laius on ca 4 meetrit ja teed ümbritsevad madalad kraavid. Teel olid liiklusõnnetuse toimumise ajal sügavad roopad, mis peale õnnetust on ära silutud. Lubatud suurim kiirus 90 km/h.

1.3. Liiklusõnnetuse täpne aeg ei ole teada, juht lahkus kodust eelmisel päeval kella 18 paiku ja leiti juhusliku mööduja poolt  kella  7:30 ajal. Õhutemperatuur oli 27-28 kraadi õhtul kuni 15-16 kraadini öösel, sademeid ei olnud.

1.4. Viimase viie aasta jooksul ei ole sündmuskohal ja selle läheduses liiklusõnnetusi juhtunud.

**2. Liiklusõnnetuse lühikirjeldus**

2.1. Liiklusõnnetuses osales ATV CFMOTO, mida juhtis 29-aastane mees. Koos juhiga oli ATV-l tema 2-aastane poeg, kes istus juhi ees.

2.2. Mööda Väänistu-Sipelga väga raskesti läbitavat metsateed Sipelga-Piiri tee ristmik suunas liikunud ATV juht on püüdnud teed läbida, kasutades võimalikult parempoolset teeäärt. Juht on kaotanud sõiduki üle kontrolli ning sõiduk rullus paremale kraavi. Õnnetusejärgselt oli ATV kraavis, rattad ülespoole. Juht ja kaassõitja surid sündmuskohal.

**3. Liikluskeskkonda puudutavad riskitegurid ja muud asjaolud**

3.1. Tee seisukord oli väga halb, teel olid sügavad roopad ja ebatasasused ning pori.

3.2. Tegemist oli mitteavaliku metsateega.

**4. Ettepanekud meetmete rakendamiseks sõiduohutuse ja inimeste turvalisuse tagamiseks**

4.1. Kaaluda madalama klassiga ja klassita ning väikese liiklussagedusega teedel suurima lubatud sõidukiiruse üldist alandamist, kuna sellised teed enamasti ei vasta tehnilistelt parameetritelt ega ka teehoiu tasemelt tingimustele, mille puhul oleks üldine piirkiirus 90 km/h liiklemiseks ohutu.

|  |  |
| --- | --- |
| **Liiklusõnnetuse number** | **25-25** |
| Liiklusõnnetuse aeg | 06.08.2025, kell 12:15, reede |
| Liiklusõnnetuse koht | Tallinn-Narva maantee T1, 43. km, Tallinna suunal, Kupu bussipeatuse lähedal, Ilmatsalu küla, Kuusalu vald, Harjumaa |
| Liiklusõnnetuse koha koordinaadid | XY: 6591445.69, 583768.84 |
| Liiklusõnnetuses osalenud sõidukeid | 1 |
| Liiklusõnnetuses osalenud isikuid | 2 |
| Liiklusõnnetuses vigastatuid | 0 |
| Liiklusõnnetuses hukkunuid | 1 |

**1. Liiklusõnnetuse toimumise koha kirjeldus**

1.1. Sündmuskoha üldine kirjeldus: liiklusõnnetus toimus Tallinn-Narva maantee 43. kilomeetril, Tallinna suunal, Kupu bussipeatuse lähedal, sirgel, hea nähtavusega teelõigul.

1.2. Tee üldine kirjeldus: Liiklusõnnetuse koht oli heas seisukorras 2+2 sõiduradadega põhimaantee. Suurim lubatud sõidukiirus antud sõidutee lõigul on 110 km/h. Liiklussagedus oli õnnetuse toimumise ajal hinnanguliselt 500 autot tunnis. Keskmine liiklussagedus ööpäevas oli 10098 sõidukit.

1.3. Muud andmed: sõidutee asfaltkate oli kuiv, valge aeg, selge ilm, nähtavus hea, õhutemperatuur oli +19,7°C (tajutav temperatuur oli +14,6°C), teepinna temperatuur 31,5°C.

1.4. Varasemad liiklusõnnetused sündmuskoha läheduses: liiklusõnnetusi on viimase viie aasta (2021-2025) jooksul toimunud kolmel korral. Tegemist on olnud varalise kahju juhtumitega.

**2. Liiklusõnnetuse lühikirjeldus**

2.1. Liiklusõnnetuses osalesid:

2.1.1. Sõiduauto Audi A4, mida juhtis 20-aastane mees.

2.1.2. Jalakäija, 73-aastane naine.

2.2. Liiklusõnnetus toimus Tallinn-Narva maantee 43. kilomeetril, Tallinna suunal, Kupu bussipeatuse lähedal, Ilmatsalu külas, Kuusalu vallas, Harju maakonnas, kus põhimaanteed ületanud 73-aastane naine sai löögi sõiduautolt, mida juhtis 20-aastane mees. Jalakäija hukkus sündmuskohal.

**3. Liikluskeskkonda puudutavad riskitegurid ja muud asjaolud**

3.1. Õnnetus toimus teelõigul, kus kehtib lubatud suurim sõidukiirus 110 km/h.

3.2. Tegemist on 2+2 sõiduradadega põhimaanteega, mille vastassuunavööndeid eraldab haljasala.

3.3. Sündmuse toimumise ajal olid ilmaolud vahelduvpilvised, kuid valdavalt päikesepaistelised. Päikese asend ei mõjutanud sõidukijuhi nähtavust ega põhjustanud pimestamist.

3.4. Jalakäija kandis riideid, mille värvitoon sarnanes teekatte värvusega, mis võis vähendada tema visuaalset eristatavust sõidukijuhi jaoks.

3.5. Jalakäija alustas maantee ületamist vasakult paremale. Ta oli ületanud Tallinn-Narva suunavööndi, oli ületanud eraldusriba ja oli kokkupõrke hetkeks jõudnud Narva-Tallinna suunavööndi parempoolsele sõidurajale, bussipeatuse tasku kõrval.

3.6. Sõidukijuht ei eeldanud antud teelõigus jalakäijate olemasolu, mistõttu võis tähelepanu hajuda.

**4. Ettepanekud liikluskeskkonna parandamiseks konkreetse liiklusõnnetuse toimumise kohal**

4.1. Hinnata, kas 110 km/h kiiruspiirang antud teelõigul on ohutu, arvestades jalakäijate liikumise intensiivsust.

4.2. Vajadusel kaaluda kiiruspiirangu vähendamist riskantsemates lõikudes näiteks 90 km/h või ajutiste kiiruspiirangute rakendamist teatud kellaaegadel.

4.3. Ehitada välja ohutuse tagamiseks jalakäijatele teeületuseks tunnel või viadukt.

Lugupidamisega,

Villu Vane

komisjoni esimees,

liiklusohutuse osakond

Transpordiamet

5093712

/allkirjastatud digitaalselt/